钦定古今图书集成/明伦汇编/闺媛典/第357卷
## 钦定古今图书集成/明伦汇编/闺媛典/第357卷

| 钦定古今图书集成 明伦汇编 第三百五十七卷 |

| |

第三百五十七卷《目录》。

《闺艳部》·纪事二

《闺媛典》第三百五十七卷。

《十国春秋》：“卢文进初为刘守光骑将，已而降后唐，庄
宗拜蔚州刺史，以属其弟存矩。存矩时统山后八军，
知文进有女，少而艳，求为侧室。文进不得已与之，而
内常切齿，欲甘心焉，因与乱军袭杀存矩。”

《南唐近事》：“严续相公歌姬唐镐给事通犀带，皆一代
尤物也。唐有慕姬之色，严有欲带之心。因雨夜相第，
有呼卢之会，唐适预焉。严命出妓解带，较胜于一掷，
举坐屏气，观其得失。六骰数巡，唐彩大胜。唐乃酌酒，
命美人歌一曲，以别相君。宴罢，拉而偕去，相君怅然
遣之。”

《清异录》：刘𬬮昏纵角出，得波斯女，年破瓜黑腯，而慧
艳善淫，曲尽其妙。𬬮嬖之，赐号“媚猪。”

《十国春秋》：南汉后主时，有宫人素馨，以殊色进，性喜
插白花，遂名其花曰“素馨花。”

《墨客挥犀》：柳如京开知蔡州，有监兵钱供奉者，亦忠
懿之近属也。乃父方奉朝请在京师。开来谒，造其书
阁，见壁有绘妇人像甚美，诘以谁氏，监正对曰：“某之
女弟也。既笄矣。”柳喜曰：“开丧偶逾期，愿娶为继室。”钱
曰：“俟白家君，敢议姻事。”柳曰：“以开之材学，不辱于钱
氏之门。”遂强委禽焉。不旬日，遂成礼。钱不敢拒，走介
白其父，遂乞上殿面诉柳开劫取臣女。仁宗问曰：“识
柳开否？”曰：“不识。”谓曰：“奇士也，卿家可谓得嘉婿矣，吾
为卿媒，可乎？”钱父不敢再言，但拜谢而退。

《墨客挥犀》：湖南之俗好事妖神，杀人以祭之。凡得儒
生为上，祀僧为次，馀人为下。有儒生行郴连道中，日
将暮，遇畊者，问秀才欲何往，生告之故。畊者曰：“前有
猛兽为暴，不宜夜行。此下有民居，可以托宿。”生信之，
趋而前。始入一荒迳，诘屈行者甚少。忽见高门大第，
主人出，见客甚喜，延入一室，供帐赫然，肴馔丰美。既
夕，有妇人出，向生所窥，其色甚妍丽。生戏一言挑之，
欣然而就。生由是流连数日，妇人亦比夜而至，情意
款昵。乃私谓生曰：“是家将谋杀子以祭鬼。我亦良家
子，为其所劫至此。所以遣妾侍君者，欲以缀君留耳。”
生闻大骇，乃夜穴壁与妇人同出。比明，行四十里，投
近县。县遣吏卒捕之，尽得奸状。前后被杀者数十人。
前所见指《途畊》者，亦其党也，尽抵极法。生用赏得官，
遂与妇人偕老焉。

《阴德传》：“彭城刘元溥女将出适，求女奴资行，用钱八
十万得四人。一人名兰荪者，有殊色，而风骨姿态，不
类贱隶。元溥诘其情，果衣冠子，已再易主。元溥焚券，
以家财五十万先其女而嫁之。”

《投辖录》：“章子厚惇初来京师赴省试，年少美丰姿。当
日晚，独步御街，见雕舆数乘，从卫入都。最后一舆有
一妇人，美而艳，揭帘以目挑章，章因信步随之，不觉。
至夕，妇人以手招与同舆载至一甲第，甚雄壮。妇人
者蔽章杂众人以入一院，甚深邃，若无人居者。少选
前妇人始至，备酒馔甚珍，章因问其所，妇人笑不答。”
自是妇人引侪辈，迭相往来甚众，俱亦姝丽。询之，皆
不顾而言他每去则以拒锁扃之。如是累日夕，章为
之体敝，意甚徬徨。一姬年差长，忽发问曰：“此岂郎所
游之地，何为至此耶？我主翁行迹多不循道理，宠婢
多而无嗣，每钩致少年与群婢合，久则毙之，此地数
人矣。”章惶骇曰：“果尔，为之奈何？”姬曰：“观子之容，盖非
碌碌者，似必能脱。主人翊日入朝甚早，今日解我之
衣以衣子，我且不复锁门。俟至五鼓，吾来呼子，急随
我登厅事，我当以厮役之服被子，随前趋以出，可以
无患矣。尔后慎勿以语人，亦勿复游此街，不然，吾与
若皆祸不旋踵。”诘旦，果来叩户，章用其术，遂免于难。
及既贵，始以语族中所厚善者，云“后得其主之姓，但
不晓于人耳。”少年不可不知诫也。

《墨庄漫录》：东坡在杭州，一日游西湖，坐孤山竹阁前
临湖亭上，时二客皆有服预焉。久之，湖心有一彩舟，
渐近亭前，靓妆数人，中有一人尢丽方鼓筝，年三十
馀，风韵娴雅，绰有态度，二客竞目送之，曲未终，翩然
而逝。公戏作长短句云：“凤凰山下雨初晴，水风清，晚
霞明。一朵芙蓉，开过尚盈盈。何处飞来双白鹭，如有
意，慕娉婷。忽闻江上弄哀筝。苦含情。遣谁听。烟敛云
收，依约是湘灵。欲待曲终寻问取，人不见，数峰青。”
王直方立之父名棫，家多侍儿，而小鬟素儿尤妍丽。
王尝以《蜡梅花》送，晁无咎以诗五绝谢之，有云：“芳菲意浅姿容浅，忆得素儿如此梅。”

《桐江诗话》：畅姓惟汝南有之，其族尢奉道，男女为黄
冠者十之八九。时有女冠畅道姑，姿色妍丽，神仙中
人也。少游挑之不得，乃作诗云：“曈人剪水腰如束，一
幅乌纱裹寒玉。超然自有姑射姿，回看粉黛皆尘俗。
雾阁云窗人莫窥，门前车马任东西。礼罢晓坛春日
净，落红满地乳鸦啼。”

《春渚纪闻》：徐黄州之子叔广，十四秀才。东坡先生与
其舅张仲谟书，所谓十三十四者，皆俊性者是也。尝
出先生醉墨一轴，字画欹倾，龙蛇飞动，乃是张无尽
过黄州。而黄州有四侍人，适张夫人携其一住婿家，
为浴儿之会。无尽乃戏语云：“厥有美妾，良有令妻。”公
即续之为小赋云：“道得征艸郑赵，姓称孙姜闫齐，浴”
儿于玉润之家，一夔足矣；侍坐于冰清之仄，三英粲
兮。既暮而张夫人复还其一，乃闫姬也，最为徐所宠。
公复书绝句云：“玉笋纤纤揭绣帘，一心偷看绿罗尖。
使君三尺球头帽，须信从来只有檐。”

《清尊录》：“崇宁中，有王生者，贵家之子也。随计至都下。
尝薄暮被酒至延秋坊，过一小宅，有女子甚美，独立
于门，徘徊徙倚，若有所待者。生方注目，忽有驺骑呵
卫而至，下马于此宅，女子亦避去，匆匆遂行，初不暇
问其何姓氏也。抵夜归，复过其门，则寂然无人声。循
墙而东数十步，有隙地丈馀，盖其宅后也。忽自内掷”
一瓦出，拾视之，乃有字云：“夜于此相候。”生以墙上剥
粉，戏书瓦背云：“三更后宜出也。”复掷入焉。因稍退十
馀步伺之。少顷，一男子至，周视地上，无所见，微叹而
去。既而三更鼓，月高雾合，生亦倦睡欲归矣。忽墙门
轧然而开，一女子先出，一老媪负笥从后。生遽就之，
乃适所见立门首者。熟视生，愕然曰：“非也。”回顾媪，媪
亦曰：“非也。”将复入，生挽而劫之曰：“汝为女子，而夜与
人期至此。我执汝诣官，丑声一出，辱汝门户。我邂逅
遇汝，亦有前缘，不若从我去。”女泣而从之。生携归逆
旅，匿小楼中。女自言曹氏，父早死，独有己一女，母锺
爱之，为择所归。女素悦姑之子某，欲嫁之，使乳媪达
意于母。母意以某无官勿从，遂私约相奔墙下，微叹
而去者当是也。既南宫不利，迁延数月，无归意。父使
人询之，颇知有女子偕处，大怒，促生归。扃之别室，女
所赍甚厚，大半为生费，所馀与媪坐食垂尽。女使人
访其母，则以亡女故，抑郁而死久矣。女不得已，与媪
谋下汴，访生所在。时生侍父官闽中，女至广陵，资尽
不能进，遂隶乐籍，易姓为苏媛。生游四方，亦不知女
安否。数年，自浙中召赴阙，过广陵，女以倡侍燕，识生，
生亦讶其似女，屡目之。酒半，女捧觞劝，不觉两泪堕
酒中。生凄然曰：“汝何以至此？”女以本末告，泪随语零。
生亦愧叹流涕，不终席，辞疾而起，密召女纳为侧室。
其后生子仕至尚书郎，历数郡。生表弟临《淮李从为
余言》。

徐观《莲塘二姬传》：“政和七月之望，士人杨彦采、陆升
之载酒出莲塘，舟回日夕，夜泊横桥下，月色明霁，酒
各半醒，闻邻船有琵琶声，意其歌姬舟也。蹑而窥之，
见灯下有一姬自弄弦索。二人径往见之，询其由，答
曰：‘妾大都乐籍供奉女也，从人来游江南，值彼往云
间收布，妾独处此候之，尚未回也。二人命取舟中馂’”
馀肴核，就灯下同酌。姬举止闲雅，姿色娟丽。二人情
动于中，稍挑谑之。姬亦不以为嫌。求其歌以侑觞，则
曰：“妾近夕冒风，喉咽失音，不能奉命。”二人强之，乃曰：
“近日游访西子陈迹，得古歌数首，敢奉清尘，不讶为
荷。”凡一歌，侑饮一觞。歌曰：“半夜娃宫作战场，血腥犹
杂宴时香。西施不及烧残烛，犹为君王泣数行。”彦采
曰：“歌韵悠柔，含悲耸怆，固云美矣。第西施乃亡人国，
妖艳之流，不足道也。愿更他曲，以涤尘抱，何幸如之？”
姬更歌曰：“家国兴亡良有以，吴人何苦怨西施。西施
若是亡吴国，越国亡来又是谁？”彦采曰：“此言固是，然
皆古人陈言，素所厌闻。大都才人三山五岳，精灵间
气所聚会，有何新声”，倾耳一听，又歌曰：“家是红罗亭
上仙，谪来尘世已多年。君心已逐东流水，错把无缘
当有缘。”歌毕，掀篷跃入水中。彦采大惊，汗背而觉，一
梦境也。寻升之共话，醉眠脚后，不能寤也。翌日事传
吴下。

《挥麈馀话》：徐干臣伸，三衢人，政和初，以知音律为太
常典乐，出知常州。尝自制《转调二郎神》之词云：“闷来
弹鹊，又搅碎、一帘花影。谩试著春衫，还思纤手，薰彻
金虬烬冷。动是愁端如何向，但怪得、新来多病。嗟旧
日沈腰，如今潘鬓，怎堪临镜。重省。别时泪滴，罗襟犹
凝。为我厌厌，日高慵起，长托春酲未醒。雁足不来，马”
蹄难驻，门掩一亭芳景。空伫立，尽日栏干倚遍，昼长
人静。既成，会开封尹李孝寿来牧吴门，李以严治京
兆，号曰李闫罗。道出郡下，干臣大合乐，燕劳之，喻群
倡令讴此词，必待其问乃止。娼如戒，歌至三四，李果
询之，干臣蹙额云：“某顷有一侍婢，色艺冠绝，前岁以
亡室不容逐去。今闻在苏州一兵官处，屡遣信欲复来，而今之主公靳之，感慨赋此。词中所叙，多其书中
语。适有天幸公拥麾于彼，不审能为我地否？”李云：“此
甚不难，可无虑也。”既次无锡，宾赞者请受谒次第，李
云：“郡官当至枫桥。”桥距城十里而远。翌日，舣舟其所，
官吏上下望风股栗。李一阅刺字，忽大怒云：“都监在
法不许出城，迺亦至此，使郡中万一有火盗之虞，岂
不殆哉？”斥都监下阶，荷杖送狱。又数日，取其供牍判
奏字，其家震惧求援，宛转哀鸣致恳。李笑道：“且还徐
典乐之妾了来理会。”兵官者解其指，即日承命，然后
舍之。

《金史欢都传》：“欢都祖石鲁与昭祖交相得。初，乌札萨
部有美女，名罢敌悔青岭东混同江，蜀束水人掠而
去，生二女，长曰达回，幼曰滓赛。昭祖与石鲁谋取之，
遂偕至岭右，炷火于箭端而射，蜀束水人怪之，皆走
险。久之，无所复见，却还所居。昭祖及石鲁以众至，虏
二女子以归。”

《崔立传》：“李琦者，山西人，入京娶夹谷元之妻，妻年二
十馀，有姿色。立初拘随驾官之家属，妻舆病而往，得
免。琦娶之后，人有言其美者，立欲强之。琦每见立欲
夺人妻，必差其夫远出。一日，差琦出京，琦以妻自随。
如是者再三，立遂欲杀琦。”

《诗词馀话》：詹天游名正，字可大，风流才思，不减昔人。
故宋驸马杨镇有十姬，皆绝色，名粉儿者犹胜。一日
招天游宴，尽出诸姬佐觞。天游属意于粉儿，口占一
词云：“淡淡青山两点春。娇羞一点口儿樱。一梭儿玉。”
一緺云：“白藕香中见西子，玉梅花下遇文君。不曾真
个也消魂。”杨遂以粉儿赠之曰：“天游真个消魂也。”后
为翰林学士，熊纳文尝以软香遗之，因作《庆清朝慢》
以谢，其词云：“红雨争妍，芳尘生润，将春都揉成泥，分
明惠风微露，搏搦花枝款款汗酥薰透。娇羞无奈湿
云痴，偏厮称、霓裳霞佩，玉骨冰肌。柳不似，兰不似，风
流处，那更著意闻时。蓦地生绡扇内，凉浮动好风微，
醉得浑无气力，海棠一色睡胭脂，滋”味，滞人花气争
知。

《元史燕铁木儿传》：燕铁木儿后房充斥，不能尽识。一
日宴赵世延家，男女列坐，名鸳鸯会，见座隅一妇色
甚丽，问曰：“此为谁？”意欲俱与归，左右曰：“此太师家人
也。”

《垄起杂事》：张士信守湖州，饰二美姬以进。士诚起香
桐、“芳蕙”二馆以居之，又选三吴良家女八十馀人充
内使。时宫阙未备，就于府后起重楼邃阁数十间，以
为闺闱之所，名之曰“春锦园。”

《吴江县志》：“陈某者，洪武时为序班，一子𫘤甚。妻梁氏
有国色，知书善吟。时周庄顾学文者，沈万三赘婿也，
知而慕之，因以税长拏舟往来，常泊其河下，梁亦窥
视焉。学文乃赂恶少年诱其夫饮博，而使媪持异饰
挑之，遂成私约。序班兄知之，使童子窃其私书封寄
序班，思有以中之。及蓝玉事发，序班从旁诬奏学文”
与蓝通谋，诏捕获之，词连父妻姻党及其仇七十二
家，转相援引，连及千人。

《常熟县志》：“直塘钱外郎，险人也。里妇赵重阳美而艳，
钱诱其夫行商，因与赵通。一日夫归，钱即治装遣之
矣。会潮涸暂还，钱方拥赵畅饮，夫惮其强，忍耻赴舟，
钱杀之而诈以被盗闻官。夫族发其谋，邑令杨子器
逮讯不承，姑系于狱。自是亢旱累月，桑民怿先生谒
令曰：‘君知所以不雨乎？赵重阳狱未决耳’。子器悟，立”
按使服其辜。顷之大雨，钱夤缘移之郡狱，重贿狱中
盗伴，认劫商事。钱乃援盗词巧辨。曹郡守凤召诘，子
器具言其宄。钱又奏之于朝，下南京法司提问，竟赂
要津得脱。钱与赵出部门，扬扬得意也。晴霁中雷霆
忽作，二人皆震死。

《泾林杂记》：“唐伯虎名寅，字子畏。才高气雄，藐视一世，
而落拓不羁，弗修边幅。每遇花酒会心处，辄忘形骸，
其诗画特为时珍重。锡山华虹山学士所尤推服，彼
此神交有年，尚未觌面。唐往茅山进香，道出无锡，计
还棹时当往诣华倾倒。晚泊河下，登岸闲行，偶见乘
舆车来，女从如云，有丫鬟貌尤艳丽，唐不觉心动，潜”
尾其后。至一高门，众拥而入。唐凝盼怅然，因访居民，
知是华学士府。唐归，神思迷惑，辗转不寐。中夜忽生
一计，若梦魇状，被发狂呼。众惊起问故，唐曰：“适梦中
见一天神，朱发獠牙，手持金杵，进香不虔，圣帝见谴，
令我击汝，持杵欲下，予叩头哀乞再三云：‘姑且恕尔，
可只身持香，沿途礼拜，至山谢罪，或’”可幸免，不则祸
立降矣。予惊醒战悚，今当遵神教独往还，愿汝辈可
操舟速回，毋溷乃公为也。即微服持袍伞，奋然登岸，
疾行而去。有追随者，大怒，逐回。潜至《华典》中，见主柜
者卑词气曰：“小子吴县人，颇善书，欲投府上写帖，幸
为引进。”取笔书数行于一纸授之。主者持进，白华呼
之入见，仪表俊伟，字画端楷，颇有喜色。问平日习何
业？曰：“幼读儒书，颇善作文，屡试不得进学，流落至此，
愿备书记之末。”公曰：“若尔，可作吾大官伴读，赐名华安。送至书馆，安得进身？”潜访前所见丫鬟，云名桂华，
乃公所素宠爱者，计无所出。居久之，偶见郎君文义
有未妥处，私加改窜，或为代作师喜。其徒日进，持文
夸华，华曰：“此非孺子所及，必倩人耳。”呼子诘之，弗敢
隐，因出题试，安援笔立就，举文呈华，手有枝指。华阅
之，词意兼美，益喜甚，留为亲随，俾掌文房。凡往来书
札，悉令裁复，咸当公意。未几，主典者告殂，华命安暂
摄，出纳惟慎，毫忽无私。公欲令即代，而嫌其未婚，难
以重托，呼媒为择妇。安闻，潜乞于公素所知厚者曰：
“安蒙主公提拔，复谋为置室，恩同天地。第不欲重费
经营，或以侍儿见配可耳。”所知因为转达华曰：“婢媵
颇众，可令自择。”安遂微露欲得桂华。公初有难色，而
重违其意，择日成婚。另饰一室，供帐华侈。合巹之夕，
相得甚欢。居数日，两情益深。唐遂吐露情实云：“吾唐
解元也，慕尔姿容，屈身就役，此得谐所愿，皆天缘也。
岂宜久羁？可潜遁归苏，彼不吾测，当图偕老耳。”女欣
然愿从，遂买小舟，乘夜遄发。天晚，家人见安房门封
锁，启视室中，衣饰细软，俱各登记，毫无所取。华沉思
莫测其故，令人遍访，杳无形迹。年馀，华偶至阊门，见
书坊中坐一人，形极类安。从者以告。华令物色之，唐
尚在坊，持文翻阅，手亦有枝指，仆尤骇异。询为何人，
旁云：“此唐伯虎也。”归以告，华遂持刺往谒，唐出迎，坐
定，华审视再三，果克肖。茶至而指露，益信为安无疑，
奈难以直言，踌蹰未发。唐命对酌。半酣，华不能忍，因
缕述安去来始末以探之。唐但唯唯。华又云：“渠貌与
指颇似，公不识何故？”唐又唯唯而不肯承。华狐疑，欲
起别去。唐曰：“幸少从容，当为公剖之。”酒复数行，唐命
童秉烛前导，入后堂，请新娘出拜。珠珞重遮，不露娇
面。拜毕，唐携女近华，令熟视之，笑曰：“公言华安似不
佞，不识桂华亦似此女否？”乃相与大笑而别。华归，厚
具妆奁赠女，遂缔姻好云。

祝允明《义虎传》：荆溪有二人髫丱交壮而贫富不同。
窭子以故宴安无他技，独微解书数妻且艳，富子乃
设谋谓曰：“若困甚，盍图济乎？”窭告以不能故。富子曰：
“固知也。某山某甲丰于贿，乏主计吏，觅人久矣。若才
正应膺此，若欲吾为善策之。”窭子感谢。富子取具舟
费，并载其艳者以去。抵山又谓曰：“吾故未尝夙语彼，
彼突见若夫妇，得无少忤？子一忤，且不可复进，留而
内守舟，吾与若先焉。”窭子从之，偕上山。富子宛转引
行险恶溪林中。窭子胼𦙆碎破，血出被踝踵不已。至
极寂处，乃蹴而委于地，出腰钺斫之，陨绝。富子谓死
矣，哭下山，谓艳者曰：“若夫啮于虎矣，若之何？”妇惟哭。
富子又谓曰：“哭何为？吾试同若往”检“觅不见，乃更造
计耳。”妇亦从之，偕上山，富子又宛转引行，别险恶溪
林中，至极寂处，拥而求淫。妇未答，忽虎出丛柯间，咆
哮奋前，啮富子去，毙焉。妇惊定，心念彼习行且尔，吾
夫其果在虎腹中矣。不怨客。转身而归，迷故途，顺途
而哭。倏见一人步于旁，问故，妇陈之。人言：“尔勿哭，当
返诸舟可归，尔舟在彼。”遂导之返，见舟而灭，盖神云。
妇登舟，莫为计。俄而山中又一人哭而出，遥察之，厥
雄也。妇疑骇，其鬼与夫亦疑妇当为贼收矣，何独尚
存哉？既相逼，果夫果妻也。相携大恸而甦，各道故夫
曰：“彼图淫，若固未淫，图死；我固未死，图报贼，贼固自
得报矣，我何憾，亦何不可置邪？”于是悲而慰，哭而笑，
终归完于乡。《祝子》曰：“视贼始谋时何义哉？已乃以巧
败，受不义之诛于虎。虎亦巧矣，非虎也，天也。使妇不
遇虎，得理于人，而报贼且未必遂，遂且未若此快也。
故巧不足以尽虎，以义表焉可也。”

《虎荟》陈氏，家义兴山中。夜闻虎当门大虓，开门视之，
乃一少艾，虽衣襦凋损，而妍姿不伤。问之，知是商女。
随母上冢作寒食，为虎所搏，至此。陈妇见其端丽，讽
之曰：“能为吾子妇乎？”女谢唯命，乃遂配其季子。逾月，
父母踪迹得之，喜甚，遂为婚姻，谓为虎媒。

潘之恒《滁妇传》：“溧阳马一龙者，新领解北上，过滁阳，
抵宿，见店主当垆。妇丽甚，马为之销魂荡思，乃前揖
主人曰：‘若妇美而艳，自是将来。贵人何不许我，我将
介蹇修求之，可乎’？主人曰：‘客痴矣，此我媳也，何得妄
言’。马遂因酒狂，宛转哀恳。主人复笑曰：‘若备礼财，黄
金千两，吾许从公’。”盖以马行李萧然，故诳之耳。马欣
诺，与盟而退。明日，辞主人，行十馀里，向关津，乃解鞍
踟蹰。遇公车，必揖于前曰：“余溧阳马一龙也，适在邸，
有一诖误，非千金不解。公辈念同袍，能解囊假数金
乎？”时公车四方凑集，且闻马奇才，新举首，无不愿纳
交进金。于是不数日，千金数满矣。马奉金率舆从还。
过店主，进金请妇行，主人乃大笑曰：“向我戏若耳，岂
真有若事，而以千金卖媳者耶？”马未答，而其媳从内
靓妆而出，拜主人曰：“既为翁媳，翁安得以媳为戏？自
此何面目复为翁媳乎？请从客行，践翁之盟。”时马仆
从甚都，一拥而去，莫敢谁何。主人惟有骇叹而已。
《情史类略》：楚中贾人某者，年二十馀，妻美而艳，夫妇
之爱甚笃。某商于粤，久不归，其家近市楼居，妇偶当窗垂帘而望，忽见美男子，貌类其夫，乃启帘流眄，既
觉其误，赧然而避。男子新安人，客二年矣，见楼上美
人眄己，深以为念，叩姓名于市东鬻珠老媪，因遣重
贿求计通之。媪曰：“老妇知之矣。此贞妇，不可犯也。寻
常罕睹其面，安能为汝谋耶？”新安客哀祈不已，媪曰：
“郎君明日午馀，可多携白镪，到馆对门典肆中与某
交易，若蒙见召，老妇得入其门，或有机耳。然期在合
欢，勿计岁月。”客唯唯去。媪因选囊中大珠，并簪珥之
珍异者，明日至肆中，佯与新安人较直。良久，于日中
照弄珠色，把翫搔头，市人竞观，喧笑声彻妇所。妇果
临窗来窥，即命侍儿招媪。媪收货入，笥曰：“阿郎如尔
直，老妇卖久矣。”便过从，与妇作礼，出货相示，数语匆
匆。即收拾曰：“适有急事他出，烦为简置。少间，徐来等
论。”既去数日不至。一日雨中来曰：“老妇爱女，有事数
日，奔走负期，今日雨中，请观一切缨络。”妇人出箧中，
种种奇妙。老媪宣叹不一。形容既毕，妇量媪货，酬之
有方。媪喜曰：“如尊意所衡，固无憾。向者新安客高下
不情，徒负此丰标耳。”妇复请迟价之半，以俟夫归。媪
曰：“邻居复相疑耶？”妇既喜价轻，复幸半赊，留之饮。媪
机颖巧捷，彼此惟恨相知之晚。明日，媪携酌相过，倾
倒极欢。自此妇日不能无媪矣。媪与妇益狎，时进语
挑之。妇年少，未免愁叹之意形于颜色。因留媪宿。媪
亦言“家中喧”杂，爱此中幽静，明日当携卧具来此。次
日，妇为之下榻，媪靡夕不至，联床相向，中夜谈笑，两
不相忌。新安人数问媪期，却曰未未。至。秋月过，谓媪
曰：“初谋柳叶未黄，今行将白雪侵枝矣。”媪曰：“今夕随
老妇入，成败系此也。”因授之计。媪每夜黑至妇家。是
夕阴雨，与新安人同入而伏之寝门之外。媪与妇酌
于房，雨声甚戚，笑剧加殷。媪强饮侍儿。侍儿不胜醉，
卧他所，独两人深饮各酣。适有飞蛾来火上，媪佯以
扇扑之。灯灭，伪启门索火，复佯笑曰：“忘携烛去。”折旋
之际，则已暗导其人于卧榻矣。顷之，辞以夜深火静，
复闭门。妇畏暗，数数呼媪。媪曰：“老妇当同帷作伴耳。”
乃挟其人登妇床。妇犹以为媪也，启被抚其身曰：“姥
体滑如是。”其人不言，腾身而上。妇已神狂，听其轻薄
而已。欢毕，始问为何人。媪乃前谢罪，述新安客爱慕
之意。妇已堕术中，遂不能舍，相爱逾于夫妇。将一年，
新安人费已千金。一日，结伴欲返，流涕谓妇曰：“别后
相思，乞一物以当会面。”妇开箱，简珍珠衫一件，自提
领袖，为其人服之，曰：“道路苦热，极生清凉，幸为君里
衣，如妾得近体也。”其人珍重而别，相约明年共载他
往。新安人自庆极遇珠衫，未尝去体，顾之辄泣。是年
为事梗，明年复商于粤。旅次适遇楚人同馆，相得颇
欢，戏道生平隐事。新安人自言曾于君乡遇一妇如
此，盖楚人外氏故客，粤中主人皆外氏旧交，故楚人
假外氏姓名作客，新安人无自物色也。楚人内惊，佯
不信，曰：“亦有证乎？”新安人出珠衣泣曰：“欢所赠也。君
归囊之便，幸作书邮。”楚人曰：“仆之中表，不敢得罪。”新
安人亦悔失言，收衣谢过。楚人货尽归家，谓妇曰：“适
经汝家，汝母病甚，渴欲见汝，便当速去。”复授一简书
曰：“料理后事。”语至家，与阿父相闻：“我初归，不及便来。”
妇人至母家，视母颜色，初无恙，因大惊，发函视之，则
《离婚书》也。阖门愤恸，不知所出。父至婿家请故，婿曰：
“第还珠衫，则复相见。”父归述婿语，妇人内惭欲死。父
母不详其事，姑慰解之。期年，有吴中进士宦粤，过楚，
择妾，媒以妇对。进士出五十金致之。妇人家告婿，婿
简妇房中大小十六箱，皆金帛宝珠，封畀妻去。闻者
莫不惊嗟。期年，楚人复客粤，偶与主人算货，不直语，
竞拉翁仆地暴死。二子讼之官，官即进士也。夜深，张
灯简状妾侍侧，见前夫名氏，哭曰：“是妾舅氏，今遭不
幸，愿丐生还。”官曰：“狱将成矣。”妇人长跪请死，官曰：“起，
徐当处分明白。”明日欲出，复泣曰：“事若不谐，生勿得
见矣。”官乃语二子：“若父伤未形，须刷洗一验。”欲移尸
置漏泽园。二子家累千金，耻亏父体，叩头言：“父死状
甚彰，毋烦剜剔。”官曰：“不见伤痕，何以律罪？”二子恳请
如前，官曰：“若父老矣，死其分也，我有一言，足雪若憾，
若能听否？”二子咸请惟命。官曰：“令楚人服斩衰，呼若
父为父葬祭，悉令经纪。执绋躄踊，一随若行，若父，快
否？”二子叩头曰：“如命。”举问楚人，楚人喜于拯死，亦顿
首如命。事毕，妾求与舅氏相见，男女相抱，痛哭逾情。
官疑之，因叩其实，则故夫妇也。官不忍，仍使携归，出
前所携十六箱还妇，且护出境。楚人已继娶前妇归
反为侧室。或曰：新安人以念妇故，再往楚，中道遭盗
劫，及至不见妇，愁思病剧不能归，乃召其妻。妻至，会
夫己物故，楚人所置后室，即新安人妻也。

《眉公见闻录》：荣襄公袁宗皋为世宗日讲官，敷陈明
鬯，上喜，钦赐公家奴女婢各六人。初，公为长史时，中
酒昼寝，偶梦一美姬扶床跪请曰：“妾备充李白洲下
陈，今愿治相公帷箔。”公惊觉，召黄夫人语，异之。既而
李以党宸濠败，妻孥殁入官。至是，公所受赐婢女，李
姬果与焉，则昔梦中人也《篷栊夜话》，余夜投屯溪胡氏酒馆，馆人醉归，踉跄与
余接语，又引余袖令视其二女。二女匿笑帷中不肯
出，时于灯后闪露，偶一瞥眼，皆殊色也。女又摘琵琶
弦，唱《蔡郎词》，断续窈袅。余襆被不能寐，知其欲为眩
乱，乃诡呼店妪寄行橐。久之，检视橐中，悉布衲草履，
始寂然不复弄姿。越二日，上贾人船，有操舟健儿与
余仆语，宛转，诘之，即其二婿也。“往来溪中如织，岁一
二省家，不能信宿留也。”

《松江府志》：俞明时弱冠就学郡中，舍于诸父家。邻有
美女，目挑之，明时佯勿喻，无何，夜有叩户声，觇之，即
是女也。明时曰：“男爱行，女爱节，其他又何爱焉。”女大
愧悟，潜去。明日即迁舍，女逾年于归，卒为贤妇。